Úradný vestník L 095 , 27/03/1998 S. 0001 - 0003



Spoločná pozícia z 19. marca 1998 definovaná Radou na základe článku J.2 Zmluvy o Európskej únii o obmedzujúcich opatreniach voči Juhoslovanskej zväzovej republike (98/240/SBZP) RADA EURÓPSKEJ ÚNIE, so zreteľom na Zmluvu o Európskej únii, najmä na jej článok J.2, keďže nedávne udalosti v Juhoslovanskej zväzovej republike (JZR), najmä použitie sily proti Kosovskému albánskemu spoločenstvu v Kosove predstavuje neprijateľné porušenie ľudských práv a ohrozenie bezpečnosti oblasti; keďže Európska únia rázne odsudzuje terorizmus a násilné činy spáchané Kosovskou oslobodzujúcou armádou alebo akoukoľvek skupinou alebo jednotlivcom; keďže únia rázne odsudzuje násilné potláčanie nenásilného vyjadrenia politických názorov; keďže únia schválila 12. marca 1998 vyhlásenie vydané Kontaktnou skupinou 9. marca 1998; keďže únia požaduje, aby vláda JZR podnikla účinné kroky na zastavenie násilia a zaviazala sa nájsť politické riešenie Kosovskej otázky prostredníctvom mierového dialógu s Kosovským albánskym spoločenstvom, najmä: - stiahnutím špeciálnych policajných jednotiek a zastavením akcií bezpečnostných síl voči civilnému obyvateľstvu, - povoliť prístup do Kosova Medzinárodnému výboru Červeného kríža a iným humanitárnym organizáciám, ako aj predstaviteľom únie a iných zastupiteľstiev, - verejne sa zaviazať začať proces dialógu s vedením Kosovského albánskeho spoločenstva, - spolupracovať konštruktívnym spôsobom s cieľom presadiť konanie uvedené v odseku 6 vyhlásenia Kontaktnej skupiny; keďže reštriktívne opatrenia v článkoch 1 až 4, vrátane obmedzenia hospodárskych a/alebo finančných vzťahov, sa považujú za potrebné; keďže sa takéto opatrenia okamžite znovu zvážia, ak vláda JZR podnikne kroky spomínané v predošlom výpočte; keďže únia pristúpi k ďalším medzinárodným opatreniam a konkrétne k zmrazeniu fondov vlády JZR a srbskej vlády v zahraničí, ak sa neuskutočnia vyššie uvedené kroky a represia v Kosove bude pokračovať, PRIJALA TÚTO SPOLOČNÚ POZÍCIU: Článok 1 Európska únia potvrdzuje embargo na vývoz zbraní do bývalej Juhoslávie, uvalené spoločnou pozíciou 96/184/SBZP [1]. Článok 2 Do Juhoslovanskej zväzovej republiky sa nedodá žiadne zariadenie, ktoré by sa mohlo použiť na vnútornú represiu alebo na terorizmus. Článok 3 V Srbsku sa uvalí moratórium na štátom financovanú úverovú podporu vývozu v obchode a investíciách, vrátane štátneho financovania pre privatizáciu. Článok 4 1. Nebudú sa vydávať víza pre najvyšších predstaviteľov JZR a Srbska, zodpovedných za represívne akcie bezpečnostných síl ZRJ v Kosove. 2. Osoby uvedené v prílohe, ktoré boli označené za jasne zodpovedné za bezpečnosť, budú zaradené na zoznam tých, ktorí nebudú vpustení na územie členských štátov. Ďalší najvyšší predstavitelia JZR a Srbska, zodpovední za represívne akcie v Kosove, budú doplnení do zoznamu v prípade, že orgány JZR nesplnia požiadavky Medzinárodného spoločenstva. Vo výnimočných prípadoch sa môžu urobiť výnimky, ak by to podporilo dôležité ciele únie. Rada bude aktualizovať zoznam vo svetle vývoja v Kosove. Článok 5 Táto spoločná pozícia nadobúda účinnosť v deň jej prijatia. Článok 6 Táto spoločná pozícia sa uverejní v úradnom vestníku. V Bruseli 19. marca 1998 Za Radu predseda J. Straw [1] Ú. v. ES L 58, 7.3.1996, s. 1. -------------------------------------------------- PRÍLOHA Vlajko Stojlkovič (srbský minister vnútra) Vlastimir Djordjevič (šéf oddelenia verejnej bezpečnosti) Dragiša Ristivojevič (námestník šéfa oddelenia verejnej bezpečnosti) Obrad Stevanovič (asistent ministra vnútra) Jovica Stanišič (asistent ministra vnútra: šéf srbskej štátnej bezpečnosti) Radomir Markovič (asistent ministra vnútra: námestník šéfa štátnej bezpečnosti) Frenki Simatovič (náčelník špeciálnych síl štátnej bezpečnosti) David Gajič (šéf bezpečnosti v Kosove) Lubinko Cvetič (námestník šéfa bezpečnosti v Kosove) Veljko Odalovič (námestník šéfa Kosovského okruhu) --------------------------------------------------